ปลุกCHOWล่อแมลงเม่าพื้นฐานเดิม
แรงซื้อกระตุกหุ้นเชาว์ฯ ขยับกลับไปราคาจอง 3 บาท &#8220;อนาวิล&#8221; แจงพื้นฐานไม่เปลี่ยนแปลง
14 ม.ค. 2555

แรงซื้อกระตุกหุ้นเชาว์ฯ ขยับกลับไปราคาจอง 3 บาท “อนาวิล” แจงพื้นฐานไม่เปลี่ยนแปลง 
ราคาหุ้นบริษัท เชาว์ สตีล อินดัสทรี้ (CHOW) ปรับตัวขึ้นยืน 2.80 บาทได้ ทั้งราคาและมูลค่าการซื้อขายที่หนาแน่น สวนทางกับภาวะตลาดหุ้นโดยรวมที่ปรับตัวลงตื่นข่าวก่อการร้าย ฉุดดัชนีตลาดหุ้นระหว่างวันรูดลงไป 11 จุด 
สำหรับหุ้น CHOW ระหว่างวันขึ้นไปสูงสุด 2.82 บาท เพิ่มขึ้น 0.08 บาท ก่อนจะอ่อนตัวปิด 2.80 บาท เพิ่มขึ้น 0.06 บาท มูลค่าซื้อขายหนาแน่น 112.08 ล้านบาท 
นายอนาวิล จิรธรรมศิริ ประธานเจ้าหน้าที่บริหาร บริษัท เชาว์ สตีลฯ กล่าวว่า ปัจจัยพื้นฐานบริษัทไม่มีอะไรเปลี่ยนแปลง คาดว่าเป็นการเล่นเก็งกำไรขึ้นมา หลังจากที่ราคาหุ้นเข้าตลาดหุ้นแล้วปรับตัวลงต่อเนื่องต่ำกว่าราคาจอง 3 บาท ทำให้มีแรงซื้อกลับเข้ามา
นอกจากนี้ ลูกค้าเชาว์ สตีลฯ หลายคนที่สนใจหุ้น CHOW ยังมีความต้องการเข้ามาเก็บหุ้น หลังจากเห็นราคาหุ้นปรับตัวลงมาลึกต่ำกว่าราคาจอง 3 บาท 
“หุ้นเชาว์ สตีลฯ หลังจากเข้าตลาดหุ้นมีการซื้อขายอยู่สักพัก และวอลุมเริ่มแห้งเมื่อไม่กี่วันนี้เอง ส่วนที่ราคาและมูลค่าซื้อขายกลับขึ้นมาใหม่ น่าจะเป็นการเก็งกำไรของนักลงทุน เพราะปัจจัยพื้นฐานบริษัทไม่มีอะไรเปลี่ยนแปลง” นายอนาวิล กล่าว 
เจ้าหน้าที่การตลาด กล่าวว่า หุ้น CHOW มีแรงซื้อเข้ามาเก็งกำไรรอบใหม่ ส่งสัญญาณที่จะฟื้นตัวได้ หลังจากเข้าตลาดหุ้นมาหลายสัปดาห์ และแรงขายหุ้นจองหมด ทำให้มีแรงซื้อกลับเข้ามาเก็บหุ้นเพื่อเล่นรอบกันต่อไป ซึ่งนักลงทุนต้องระวังแรงขายจากราคาหุ้นที่ขึ้นมา เนื่องจากหุ้นเหล็กเป็นหุ้นที่เล่นสั้นๆ และไม่ใช่จังหวะการเก็งกำไรหุ้นเหล็ก จนกว่าจะมีข่าวดีใหม่ๆ เข้ามากระตุ้น 
“หุ้นเชาว์ฯ แรงขายแห้งหมด เจ้ามือก็กลับมารับของต่ำแล้วเล่นใหม่ ถ้าทำแล้วไม่มีแรงขายมาขวางก็ทำไปต่อ แต่ถ้าไม่ไหวก็เลิก” เจ้าหน้าที่การตลาด กล่าว